## Sanitat inicia l’adjudicació de places de concurs oposició, estatutarització i concurs de mèrits pendents des de la legislatura passada

*** La Conselleria ha celebrat este dilluns el primer acte únic en el qual s’han adjudicat places de les categories de facultatius especialistes en Radiofarmàcia, Geriatria, Cirurgia Pediàtrica i Al·lergologia
* El pròxim dia 30 d’octubre es farà acte únic de les categories de facultatiu especialista en Cirurgia Maxil·lofacial, Cirurgia Plàstica, Medicina Nuclear i Neurocirurgia i el dia 31 de les categories de bibliotecari, periodista i terapeuta ocupacional
* S’aniran anunciant en la web de la Conselleria de Sanitat les dates i llocs dels successius actes d’elecció i adjudicació de places**

La Conselleria de Sanitat ha iniciat este dilluns l’adjudicació de places del concurs oposició de l’Oferta d’Ocupació Pública (OPO) 2017-2018, així com del procés d’estatutarització 2019 i del concurs de mèrits de l’OPO 2022, tots pendents de resoldre des de la legislatura passada.

En concret, s’ha celebrat en la sala d’actes de la Conselleria el primer acte únic d’adjudicació, presidit per la directora general de Personal, Amparo Pinazo, en el qual s’han adjudicat 14 places de les categories de facultatius especialistes en Radiofarmàcia, Geriatria, Cirurgia Pediàtrica i Al·lergologia.

Amparo Pinazo ha felicitat les persones adjudicatàries i ha manifestat la seua satisfacció per l’inici de les adjudicacions de places de processos pendents. Així mateix, ha indicat que la resolució amb els nomenaments com a personal estatutari fix es publicarà en els pròxims dies en el *Diari Oficial de la Generalitat Valenciana* (DOGV), en el qual s’indicarà la data a partir de la qual es podrà prendre possessió en les places adjudicades.

La directora general de Personal ha explicat que l’elecció de destinacions s’ha realitzat per orde de puntuació aconseguida i triaran, en primer lloc, els aprovats en el concurs oposició i, en segon lloc, els aprovats en el concurs de mèrits.

El pròxim dia 30 d’octubre se celebrarà acte únic de les categories de facultatius especialistes en Cirurgia Maxil·lofacial, Cirurgia Plàstica, facultatiu en Medicina Nuclear i Neurocirurgia i el dia 31 tindrà lloc el de les categories de bibliotecari, periodista i terapeuta ocupacional.

En els pròxims dies s’aniran anunciant en la pàgina web de la Conselleria de Sanitat les dates i llocs dels successius actes d’elecció i adjudicació de places.

Fecha: 28/10/2024